Document ID: 32003D0628

Id-Deċiżjoni tal-Kummissjoni
tat-22 ta’ Awissu 2003
li tiffissa għas-sena tas-suq 2003/04 u fir-rigward ta’ ċertu numru ta’ ettari, allokazzjoni finanzjarja indikattiva minn stati Membri għar-ristrutturar u l-konverżjoni ta’ dwieli skond ir-Regolament tal-Kunsill (KE) Nru 1493/1999
(notifikata bid-dokument numru K(2003) 3047)
(2003/628/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid [1], l-aħħar emendat bir-Regolament (KE) Nru 2585/2001 [2], u b’mod partikolari l-Artikolu 14 tiegħu,
Billi:
(1) Ir-regoli għar-ristrutturar u l-konverżjoni tal-dwieli huma stabbiliti fir-Regolament (KE) Nru 1493/1999 u fir-Regolament tal-Kummissjoni (KE) Nru 1227/2000 tal-31 ta’ Mejju 2000 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq ta’ l-inbid [3], l-aħħar emendat bir-Regolament (KE) Nru 1203/2003 [4], b’mod partikolari dwar il-potenzal għall-produzzjoni.
(2) Ir-regoli dettaljati għall-ippjanar finanzjarju u l-parteċipazzjoni fil-finanzjament ta’ l-iskema ta’ ristrutturar u konverżjoni stabbiliti fir-Regolament (KE) Nru 1227/2000 jistipulaw li r-referenzi għal sena finanzjarja partikolari jirreferu għall-pagamenti attwalment magħmula mill-Istati Membri bejn is-16 ta’ Ottubru u l-15 ta’ Ottubru ta’ wara.
(3) B’konformità ma’ l-Artikolu 14(1) tar-Regolament (KE) Nru 1493/1999, il-Kummissjoni tagħmel allokazzjonijiet inizjali lil Stati Membri kull sena fuq bażi ta’ kriterja oġġettivi, filwaqt li tqis sitwazzjonijiet u ħtiġiet partikolari, u sforzi li jridu jsiru fid-dawl ta’ l-objettiv ta’ l-iskema.
(4) B’konformità ma’ l-Artikolu 14(3) tar-Regolament (KE) Nru 1493/1999, l-allokazzjoni finanzjarja fost Stati Membri trid tqis kif xieraq il-propozjon ta’ dwieli Komunitarji fl-Istat Membru involut.
(5) Għall-iskopijiet ta’ implimentazzjoni ta’ l-Artikolu 14(4) tar-Regolament (KE) Nru 1493/1999, l-allokazzjonijiet finanzjarji għandhom jiġu magħmula fir-rigward ta’ ċertu numru ta’ ettari.
(6) Skond l-Artikolu 13(3) tar-Regolament (KE) Nru 1493/1999, il-kontribuzzjoni Komunitarja għall-ispejjeż ta’ ristrutturar u konverżjoni hija ogħla f’reġjuni klassifikati Objettiv 1 skond ir-Regolament tal-Kunsill (KE) Nru 1260/1999 tal-21 ta’ Ġunju 1999 li jistabbilixxi dispożizzjonijiet ġenerali dwar il-Fondi Strutturali [5], emendat bir-Regolament (KE) Nru 1105/2003 [6].
(7) Trid titqies il-kompensazzjoni għat-telf ta’ dħul għal dawk li jkabbru l-għeneb matul il-perjodu meta l-vinja tkun għada ma bdietx tipproduċi għeneb.
(8) B’konformità ma’ l-Artikolu 17(5) tar-Regolament (KE) Nru 1227/2000, fejn in-nefqa attwali ta’ Stat Membru f’sena finanzjarja partikolari tkun inqas minn 75 % ta’ l-allokazzjoni inizjali, in-nefqa li trid tiġi aċċettata għas-sena finanzjarja ta’ wara, u l-erja totali korrispondenti, iridu jitnaqqsu b’terz tad-differenza bejn dan il-limitu u n-nefqa attwali matul is-sena finanzjarja in kwestjoni.. Din id-dispożizzjoni tapplika għall-Lussemburgu għas-sena tas-suq 2003/04.
(9) B’konformità ma’ l-Artikolu 14(2) tar-Regolament (KE) Nru 1493/1999, l-allokazzjoni inizjali trid tiġi adattata fid-dawl tan-nefqa reali u fuq il-bażi tal-previżjonijiet tan-nefqa riveduti sottomessi mill-Istati Membri filwaqt li jitqies l-objettiv ta’ l-iskema u bla ħsara għall-fondi disponibbli,
ADOTTAT DIN ID-DEĊIŻJONI:
Artikolu 1
L-allokazzjonijiet finanzjarji indikattivi magħmula minn Stati Membri, fir-rigward ta’ ċertu numru ta’ ettari, għar-ristrutturar u l-konverżjoni ta’ dwieli skond ir-Regolament (KE) Nru 1493/1999 għas-sena tas-suq 2003/04 għandhom ikunu kif stabbiliti fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta’ Awissu 2003.

Labels: 19
6